LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2009 M. GEGUŽĖS 29 D. ĮSAKYMO NR. 3D-398 „DĖL TAUTINIO PAVELDO VEIKLOS FINANSAVIMO TAISYKLIŲ PATVIRTINIMO“ PAKEITIMO

2014 m. liepos 24 d. Nr. 3D-436

Vilnius

P a k e i č i u Tautinio paveldo veiklos finansavimo taisykles, patvirtintas Lietuvos Respublikos žemės ūkio ministro 2009 m. gegužės 29 d. įsakymu Nr. 3D-398 „Dėl Tautinio paveldo veiklos finansavimo taisyklių patvirtinimo“, ir išdėstau jas nauja redakcija (pridedama).

Žemės ūkio ministrė	Virginija Baltraitienė

SUDERINTA

Lietuvos Respublikos

Konkurencijos tarybos

2014 m. liepos 8 d. raštu

Nr. (9.8-25) 6V-1377

PATVIRTINTA

Lietuvos Respublikos žemės ūkio ministro

2009 m. gegužės 29 d. įsakymu Nr. 3D-398

(Lietuvos Respublikos žemės ūkio ministro 2014 m. liepos 24 d. įsakymo Nr. 3D-436 redakcija)

TAUTINIO PAVELDO VEIKLOS FINANSAVIMO TAISYKLĖS

I. BENDROSIOS NUOSTATOS

1. Tautinio paveldo veiklos finansavimo taisyklės (toliau – taisyklės) reglamentuoja nereikšmingos (de minimis) pagalbos tautinio paveldo produktams populiarinti ir kuriamų tautinio paveldo produktų pripažinimo išlaidoms finansuoti (toliau – pagalba) teikimo iš valstybės biudžeto lėšų sąlygas ir tvarką.

2. Šios taisyklės parengtos vadovaujantis 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos 107 ir 108 straipsnių taikymo de minimis pagalbai (OL 2013 L 352, p. 1) (toliau – reglamentas (ES) Nr. 1407/2013), Lietuvos Respublikos tautinio paveldo produktų įstatymu (toliau – Įstatymas), Tautinio paveldo produktų apsaugos, jų rinkos ir amatų plėtros 2012–2020 metų programa, patvirtinta Lietuvos Respublikos Vyriausybės 2011 m. gruodžio 14 d. nutarimu Nr. 1475 „Dėl Tautinio paveldo produktų apsaugos, jų rinkos ir amatų plėtros 2012-2020 metų programos patvirtinimo“, Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrosiomis administravimo taisyklėmis, patvirtintomis Lietuvos Respublikos žemės ūkio ministro 2010 m. lapkričio 8 d. įsakymu Nr. 3D-979 „Dėl Valstybės pagalbos žemės ūkiui, maisto ūkiui, žuvininkystei ir kaimo plėtrai ir kitų iš valstybės biudžeto lėšų finansuojamų priemonių bendrųjų administravimo taisyklių patvirtinimo“ (toliau – Bendrosios administravimo taisyklės).

3. Šiose taisyklėse vartojamos sąvokos apibrėžtos reglamente (ES) Nr. 1407/2013, Įstatyme, Bendrosiose administravimo taisyklėse.

II. PAGRINDINIAI FINANSAVIMO PRINCIPAI

4. Tautinio paveldo produktų populiarinimo finansavimo tikslai:

4.1. skatinti tautinio paveldo produktų išsaugojimą, kūrimą ir realizavimą;

4.2. supažindinti tautinio paveldo veiklos subjektus su svarbiausiais kaimo plėtrą reglamentuojančių nacionalinių, Europos Sąjungos bei tarptautinių teisės aktų reikalavimais ir jų taikymu, kitų šalių gerąja patirtimi;

4.3. skatinti atkurti sunykusius tautinio paveldo produktus ir jų kūrimo technologijas;

4.4. populiarinti tradicinius amatus ir tautinio paveldo produktus;

4.5. skatinti tradicinių amatų centrų veiklos plėtrą;

4.6. remti tradicinių amatininkų ir tradicinių paslaugų teikėjų profesinį ir kultūrinį tobulėjimą;

4.7. formuoti patrauklų tautinio paveldo produktų įvaizdį šalyje ir užsienyje;

4.8. plėsti tautinio paveldo produktų rinką.

5. Pagal šias taisykles pagalba gali būti skiriama:

5.1. kuriamo A kategorijos tautinio paveldo produkto pripažinimo išlaidoms padengti;

5.2. A ir (ar) B kategorijos tautinio paveldo produktams sukurti, pagaminti, pristatyti ir (ar) tradiciniams amatams demonstruoti Lietuvoje ir (arba) užsienyje ir (arba) tautinio paveldo produktams realizuoti Lietuvoje;

5.3. A kategorijos tautinio paveldo produktų populiarinimo leidinių leidybai;

5.4. tradicinių amatų edukaciniams užsiėmimams organizuoti.

6. Tinkamos finansuoti išlaidų rūšys:

6.1. pagal šių taisyklių 5.1 papunktį – fizinių ir juridinių asmenų kuriamo A kategorijos tautinio paveldo produkto, kuris ar kurių grupė nurodyti tame pačiame tautinio paveldo produkto sertifikate, pripažinimo išlaidos, neviršijančios 200 Lt;

6.2. pagal šių taisyklių 5.2 papunktį:

6.2.1. komisijų narių, parodų, mugių ar kitų viešųjų renginių organizatorių darbo užmokestis ir socialinio draudimo įmokos (kompensuojama iki 3 proc. projekto tinkamų finansuoti išlaidų sumos);

6.2.2. ryšių (telefono, pašto, interneto) išlaidos;

6.2.3. transporto (nuomos, degalų) išlaidos;

6.2.4. komandiruočių išlaidos;

6.2.5. kelionės viešuoju transportu (išskyrus taksi paslaugas) išlaidos;

6.2.6. dalyvio mokesčio išlaidos;

6.2.7. patalpų bei įrangos nuomos išlaidos;

6.2.8. įrangos įsigijimo tautinio paveldo produktams sukurti, pagaminti, pristatyti ir (ar) tradiciniams amatams demonstruoti išlaidos;

6.2.9. priemonių ir žaliavų įsigijimo tautinio paveldo produktams sukurti, pagaminti, pristatyti ir (ar) tradiciniams amatams demonstruoti išlaidos;

6.2.10. tradicinės aprangos, skirtos pristatyti tautinio paveldo produktus (įsigijimo atveju kompensuojama vieną kartą per 5 metus), įsigijimo išlaidos.

6.2.11. tradicinių amatininkų atlygis už tradicinių amatų demonstravimą parodose, mugėse ir (ar) kituose viešuose renginiuose (kompensuojama už vieną dieną ne daugiau kaip 1 bazinė socialinė išmoka (anksčiau – 1MGL);

6.2.12. parodos, mugės ir (ar) kitų viešųjų renginių ploto nuomos išlaidos;

6.2.13. parodos, mugės, kitų viešųjų renginių ir (ar) realizavimo vietos įrengimo išlaidos (kai perkama paslauga);

6.2.14. stendų, prekybinių palapinių (įsigijimo atveju kompensuojama vieną kartą 5 metų laikotarpiui), ekspozicijų įrengimo išlaidos;

6.2.15. vertimų išlaidos;

6.2.16. informacijos sklaidos (parodos, mugės ar kitų viešųjų renginių medžiagos išleidimo ir pranešimų publikavimo, skelbimų spaudoje, informacinių radijo ir televizijos laidų rengimo ir transliavimo) išlaidos;

6.2.17. simbolinių konkursų prizų, kurių vertė neviršija 863 Lt pagal oficialų euro kursą (250 EUR) už vieną prizą vienam laimėtojui, įsigijimo išlaidos;

6.2.18. kitos prekės ir paslaugos (tautinio paveldo produktų etiketės, ženklai, pakuotės ir jų gamyba), tiesiogiai susijusios su taisyklių 5.2 papunktyje nurodyta veikla.

6.3. pagal šių taisyklių 5.3 papunktį:

6.3.1. tautinio paveldo produktų populiarinimo leidinių rengimo, maketavimo, leidybos išlaidos;

6.3.2. vertimų išlaidos;

6.4. pagal šių taisyklių 5.4 papunktį:

6.4.1. A kategorijos tradicinių amatų meistrų darbo užmokestis ir socialinio draudimo įmokos (kompensuojama už vieną dieną ne daugiau kaip 1 bazinė socialinė išmoka (anksčiau – 1MGL);

6.4.2. ryšių (telefono, pašto, interneto) išlaidos;

6.4.3. informacinės ir metodinės medžiagos rengimo ir (arba) įsigijimo išlaidos;

6.4.4. informacijos sklaidos (pranešimų publikavimo, skelbimų spaudoje) išlaidos;

6.4.5. mokymo metu tradiciniams amatams demonstruoti reikalingų žaliavų įsigijimo išlaidos;

6.4.6. organizacinės išlaidos (prekės, paslaugos), tiesiogiai susijusios su taisyklių 5.4 papunktyje nurodyta veikla.

7. Pridėtinės vertės mokestis (toliau – PVM) už numatomas įsigyti (įsigytas) prekes ir paslaugas nėra tinkama finansuoti išlaida, išskyrus atvejus, kai:

7.1. jį faktiškai ir galutinai sumoka pareiškėjas, nesantis PVM mokėtojas;

7.2. pareiškėjo, PVM mokėtojo, veikla, kuriai organizuoti teikiama pagalba pagal šias taisykles, nėra laikoma ekonomine veikla ir už įsigytas šiai veiklai reikalingas prekes ar paslaugas pareiškėjas negalės susigrąžinti PVM.

8. Jeigu PVM pripažįstama tinkama finansuoti išlaida, pareiškėjas įsipareigoja nesiekti susigrąžinti PVM iš valstybės biudžeto.

9. Pagalba neteikiama žemės ūkio produktų pirminei gamybai (pirminė gamyba – kaip apibrėžta 2002 m. sausio 28 d. Europos Parlamento ir Tarybos reglamento (EB) Nr. 178/2002, nustatančio maistui skirtų teisės aktų bendruosius principus ir reikalavimus, įsteigiančio Europos maisto saugos tarnybą ir nustatančio su maisto saugos klausimais susijusias procedūras (specialusis leidimas 2004 m., 15 skyrius, 6 tomas, p. 463), su paskutiniais pakeitimais, padarytais 2009 m. birželio 18 d. Europos Parlamento ir Tarybos reglamentu (EB) Nr. 596/2009 (OL 2009 L 188, p. 14), 3 straipsnio 17 dalyje.

10. Skiriant lėšas taisyklių 5.2, 5.3 ir 5.4 papunkčiuose nurodytoms veikloms finansuoti, apmokamos einamųjų metų išlaidos, patirtos einamaisiais paraiškos gauti lėšas pagal Tautinio paveldo veiklos finansavimo taisykles (toliau – paraiška) (taisyklių 1 priedas) užregistravimo ministerijoje metais iki išlaidų pagrindimo suvestinės pateikimo datos ir pagrįstos išlaidų apmokėjimo įrodymo dokumentais.

11. Už pagalbos lėšas įsigyta įranga negali būti parduota ar kitaip perleista tretiesiems asmenims per trejų metų laikotarpį nuo sprendimo dėl lėšų skyrimo priėmimo.

12. Pagalba taisyklių 5.2 papunktyje nurodytai veiklai vykdyti skiriama, jeigu:

12.1. tautinio paveldo produktai ženklinami tautinio paveldo produktų ženklu Tautinio paveldo produktų ženklų naudojimo tvarkos aprašo, patvirtinto Lietuvos Respublikos žemės ūkio ministro 2008 m. gruodžio 17 d. įsakymu Nr. 3D-691 „Dėl tautinio paveldo produktų ženklų naudojimo tvarkos aprašo patvirtinimo“, nustatyta tvarka;

12.2. tautinio paveldo produktai sudaro ne mažesnę kaip du trečdaliai visų parodose, mugėse ir (ar) kituose viešuosiuose renginiuose pristatomų ir (ar) realizuojamų ir (ar) realizavimo vietose realizuojamų produktų asortimento dalį. Šio punkto nuostatos taikomos, kai pagalbos prašoma tautinio paveldo produktams pristatyti, realizuoti ir (ar) tradiciniams amatams demonstruoti parodose, mugėse ir (ar) kituose viešuosiuose renginiuose ir (ar) tautinio paveldo produktams realizuoti jų realizavimo vietose.

13. Skiriamų lėšų dydis skaičiuojamas atsižvelgiant tik į tinkamas finansuoti išlaidas.

14. Kai pateiktose paraiškose numatytos pagalbos sumos poreikis yra didesnis nei priemonei atitinkamais metais skirta lėšų, pareiškėjams taikomi šie pirmumo kriterijai:

14.1. paraiška teikiama populiarinti ne maisto gamybos tautinio paveldo produktus;

14.2. vykstama į užsienio šalyse organizuojamus renginius reprezentuoti Lietuvos;

14.3. daugiau prisidedama nuosavomis lėšomis;

14.4. dalyvaujama ilgą tradiciją turinčiuose, Lietuvos Respublikos mastu rengiamuose renginiuose (Kaziuko mugė, Jūros šventė, Dainų šventė, Vilniaus dienos ir kt.), kuriuose dalyvauja

tradiciniai amatininkai iš visų regionų;

14.5. paraiška teikiama asociacijos, kuri vienija daugiau narių, mokančių asociacijos nario mokestį;

14.6. paraiška gauti pagalbą teikiama pirmą kartą.

15. Jeigu paraiškoje ar prie jos pridedamuose dokumentuose nėra duomenų ir (ar) informacijos, iš kurių būtų galima nustatyti pareiškėjo atitiktį pirmumo kriterijui, laikoma, kad pareiškėjas jo neatitinka

16. Finansuojama:

16.1 pagal šių taisyklių 5.1 papunktį 100 proc. visų tinkamų finansuoti išlaidų;

16.2. pagal šių taisyklių 5.2, 5.3, 5.4 papunkčius neviršijant „Valstybės žinių“ priede „Informaciniai pranešimai“ ir Žemės ūkio ministerijos (toliau – ministerija) tinklalapyje www.zum.lt paskelbtame kvietime teikti paraiškas nurodytos didžiausios galimos skirti pagalbos sumos vienam pagalbos gavėjui:

16.2.1. iki 80 proc. visų tinkamų finansuoti projekto išlaidų nustatytai A tautinio paveldo produktų kategorijai;

16.2.2. iki 50 proc. visų tinkamų finansuoti projekto išlaidų nustatytai B tautinio paveldo produktų kategorijai;

16.2.3. iki 80 proc. visų tinkamų finansuoti projekto išlaidų, kai kreipiamasi pagalbos 5.4 papunktyje numatytai veiklai finansuoti.

17. Pagal šias taisykles teikiama nereikšminga (de minimis) pagalba turi atitikti šiuos reikalavimus:

17.1. Nereikšmingos (de minimis) pagalbos suma, suteikta vienam ūkio subjektui (t. y. bet kokiam ekonominę veiklą vykdančiam subjektui, nepaisant jo teisinio statuso ir finansavimo būdų, atitinkančiam reglamento (ES) Nr. 1407/2013 2 straipsnio 2 dalyje nustatytus kriterijus) per einamuosius ir dvejus ankstesnius jo mokestinius metus, negali viršyti 690 560 Lt pagal oficialų euro kursą (200 000 EUR).

17.2. Jei pagalbos gavėjas vykdo veiklą keliuose sektoriuose, teikiama pagalba sumuojama vadovaujantis reglamento (ES) Nr. 1407/2013 5 straipsnio 1 dalies nuostatomis.

17.3. Pagalbos gavėjų reorganizavimo atveju apskaičiuojant, ar suteikus pagalbą pagalbos gavėjui nebus viršyta leistina viršutinė riba, turi būti taikomos reglamento (ES) Nr. 1407/2013 3 straipsnio 8 ir 9 dalies nuostatos.

18. Didžiausia pagalbos suma, teikiama vienam galutiniam pagalbos gavėjui vieneriems metams – 51 792 Lt pagal oficialų euro kursą (15 000 EUR).

19. Pagalba, kuri skiriama šių taisyklių 5 punkte nurodytoms veikloms finansuoti, turi atitikti reglamento (ES) Nr. 1407/2013 nuostatas.

III. TINKAMI PAREIŠKĖJAI

20. Tinkami pareiškėjai:

20.1. skiriant pagalbą taisyklių 5.1 papunktyje nurodytoms išlaidoms kompensuoti, fiziniai ir (ar) juridiniai asmenys, kuriantys ir (ar) gaminantys sertifikuotus A kategorijos tautinio paveldo produktus;

20.2. skiriant pagalbą taisyklių 5.2 ir (ar) 5.3 papunkčiuose nurodytoms veikloms vykdyti, fiziniai ir juridiniai asmenys, kuriantys ir (ar) gaminantys ir (ar) realizuojantys tautinio paveldo produktus, ir jų asociacijos, įsteigti planiniu būdu tradicinių amatų centrai, kurių viena iš veiklos sričių nurodyta taisyklių 5.2 papunktyje;

20.3. skiriant pagalbą taisyklių 5.4 papunktyje nurodytai veiklai vykdyti, A kategorijos tradicinių amatų meistrai, turintys Tautinio paveldo produktų, tradicinių amatų mokymo programų, tradicinių mugių sertifikavimo, tradicinių amatų meistrų sertifikavimo ir atestavimo taisyklių, patvirtintų Lietuvos Respublikos Vyriausybės 2008 m. gegužės 21 d. nutarimu Nr. 529 „Dėl Tautinio paveldo produktų, tradicinių amatų mokymo programų, tradicinių mugių sertifikavimo, tradicinių amatų meistrų sertifikavimo ir atestavimo taisyklių patvirtinimo“, nustatyta tvarka išduotą Tradicinio amatų meistro pažymėjimą ir Tradicinių amatų mokymo programos sertifikatą.

21. Pareiškėjui pagal šias taisykles pagalba gali būti skiriama, jei jis nėra gavęs ar nesiekia gauti paramos ar pagalbos iš kitų nacionalinių ir ES programų išlaidoms, numatytoms paraiškoje, finansuoti.

22. Tuo atveju, kai pareiškėjas yra asociacija, ji turi užtikrinti, kad jos nariai, kuriems būtų skirta pagalba, yra tinkami pareiškėjai pagal taisyklių III skyriaus nuostatas ir nepažeidžia taisyklių 17, 18, 19 punktų nuostatų, ir pateikti informaciją apie savo narius (pridedamas galutinių pagalbos gavėjų sąrašas ir Tautinio paveldo produkto (-ų), tradicinių amatų mokymo programos, tradicinės mugės sertifikato (-ų) ir (arba) tradicinių amatų meistro pažymėjimo kopijos) ir duomenis pagal paraiškos 3 punkto lentelę.

23. Galutiniai pagalbos gavėjai (tautinio paveldo veiklos subjektai) yra fiziniai ar juridiniai asmenys, kuriantys ir (ar) gaminantys tautinio paveldo produktus. Kai paraišką teikia asociacija, galutiniai pagalbos gavėjai yra jos nariai, gaunantys pagalbą.

IV. NETINKAMI PAREIŠKĖJAI

24. Pareiškėjui (jei pareiškėjas yra asociacija, šio taisyklių punkto reikalavimai taikomi jos nariams, kuriems būtų skirta pagalba) lėšos negali būti skiriamos, jei:

24.1. pareiškėjui yra iškelta byla dėl bankroto ir (arba) yra likviduojamas;

24.2. pareiškėjas yra nesumokėjęs Lietuvos Respublikos teisės aktų nustatytų socialinio draudimo įmokų;

24.3. pareiškėjas yra neįvykdęs mokestinių įsipareigojimų pagal Lietuvos Respublikos teisės aktų nuostatas;

24.4. pareiškėjas pažeidė kitas pagalbos teikimo sąlygas;

24.5. yra priimtas galutinis sprendimas dėl:

24.5.1. pareiškėjo sutarties dėl paramos skyrimo iš Europos Sąjungos ir (arba) Lietuvos Respublikos valstybės biudžeto lėšų pažeidimo. Tokiu atveju pareiškėjas neturi teisės pretenduoti į pagalbą vienus metus nuo galutinio sprendimo priėmimo;

24.5.2. pagalbos mokėjimo nutraukimo dėl padaryto pažeidimo. Tokiu atveju pareiškėjas neturi teisės pretenduoti į pagalbą vienus metus nuo galutinio sprendimo priėmimo;

24.5.3. pareiškėjo įvykdytos nusikalstamos veikos ar administracinio teisės pažeidimo, susijusių su pagalba. Tokiu atveju pareiškėjas neturi teisės pretenduoti į pagalbą dvejus metus nuo galutinio sprendimo priėmimo;

24.6. pareiškėjas, siekdamas palankaus sprendimo, bandė daryti įtaką ministerijai;

24.7. pareiškėjas ar jo sutuoktinis yra patvirtintas paramos gavėju pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ar Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“.

V. PARAIŠKŲ IR PRAŠYMŲ TEIKIMAS, VERTINIMAS, LĖŠŲ SKYRIMAS IR IŠMOKĖJIMAS

25. Ministerija „Valstybės žinių“ priede „Informaciniai pranešimai“ ir ministerijos tinklalapyje www.zum.lt paskelbia apie kvietimus teikti paraiškas.

26. Pareiškėjai, norintys gauti pagalbą, per skelbime nustatytą terminą ministerijai pateikia asmeniškai, per įgaliotą asmenį, per kurjerį arba registruota pašto siunta paraiškas. Kitais būdais pateiktos paraiškos (paštu, faksu, el. paštu ir t. t.) nepriimamos. Kartu su paraiška ministerijai turi būti pateikta:

26.1. projekto tinkamų finansuoti išlaidų sąrašas, nurodant lėšas pagal išlaidų rūšis;

26.2. tautinio paveldo produkto (-ų), tradicinių amatų mokymo programos, tradicinės mugės sertifikato ir (arba) tradicinių amatų meistro pažymėjimo kopija (-os);

26.3. pareiškėjo nuostatų (įstatų) ar kito veiklą reglamentuojančio dokumento kopija (juridiniams asmenims);

26.4. parodos, mugės ar kito viešojo renginio programa, kurioje nurodoma vieta, laikas, projekto vertinimo kriterijai (jei organizuojama paroda, mugė ar kiti viešieji renginiai);

26.5. tautinio paveldo produktų populiarinimo leidinio aprašymas, kuriame nurodomas turinys, tiražas, paskirstymo planas, spaudos lankai, popieriaus rūšis (jei leidžiamas leidinys);

26.6. galutinių pagalbos gavėjų sąrašas (jei pareiškėjas yra asociacija).

26.7. dokumentai ir (ar) informacija, pagrindžiantys pareiškėjo atitiktį pirmumo kriterijams (jei pareiškėjas atitinka pirmumo kriterijus).

27. Prašymai dėl kuriamo A kategorijos tautinio paveldo produkto pripažinimo išlaidų apmokėjimo (toliau – prašymas) (taisyklių 2 priedas) gali būti teikiami ministerijai visus metus.

28. Paraiškos ir prašymai priimami, nagrinėjami ir pagalba skiriama vadovaujantis Bendrosiomis administravimo taisyklėmis ir šiomis taisyklėmis.

29. Pateiktų paraiškų ir prašymų pirminį vertinimą atlieka ministerijos padalinys, atsakingas už tautinį paveldą (toliau – Sekretoriatas). Sekretoriatas gali prašyti pateikti papildomų dokumentų, reikalingų paraiškai ar prašymui tinkamai įvertinti. Paraiškų ir prašymų vertinimas atliekamas per 30 darbo dienų nuo paraiškos ar prašymo įregistravimo ministerijoje dienos, išskyrus atvejus, kai pareiškėjui išsiųstas paklausimas dėl papildomos informacijos ir (ar) dokumentų pateikimo. Gavus atsakymą į paklausimą, paraiškos vertinimas negali trukti ilgiau kaip 10 darbo dienų.

30. Paraiškos vertinamos pagal šiuos kriterijus:

30.1. paraiškos atitiktį šių taisyklių II skyriuje nustatytiems pagrindiniams finansavimo principams;

30.2. pareiškėjo tinkamumą gauti pagalbą pagal taisyklių III skyrių;

30.3. prašomų lėšų pagrįstumą;

30.4. pareiškėjo finansinio indėlio į projektą dydį.

31. Sekretoriatas įvertina paraiškas ir, jei buvo siųstas paklausimas, jose nurodytų duomenų tikslinimo dokumentus bei prašymus vadovaudamasis Suteiktos valstybės pagalbos registro nuostatų, patvirtintų Lietuvos Respublikos Vyriausybės 2005 m. sausio 19 d. nutarimu Nr. 35 „Dėl suteiktos Valstybės pagalbos registro įsteigimo, jo nuostatų patvirtinimo ir veiklos pradžios nustatymo“, 11 punktu. Vadovaudamasis Suteiktos valstybės pagalbos registravimo taisyklėmis, patvirtintomis Lietuvos Respublikos konkurencijos tarybos 2005 m. rugsėjo 29 d. nutarimu Nr. 1S-111 „Dėl Suteiktos valstybės pagalbos registravimo taisyklių patvirtinimo“ (toliau – Suteiktos valstybės pagalbos registravimo taisyklės), sekretoriatas patikrina informaciją apie visą per einamuosius ir dvejus ankstesnius mokestinius metus pareiškėjo (jei pareiškėjas yra asociacija, kiekvieno asociacijos nario, kuris gautų pagalbą) ir, vadovaujantis Reglamento (ES) Nr. 1407/2013 2 straipsnio 2 dalyje nustatytais kriterijais, su juo susijusių ūkio subjektų gautą nereikšmingą (de minimis) pagalbą, ir apie bendrą nereikšmingos (de minimis) pagalbos sumą, ar ji neviršija leidžiamo nereikšmingos (de minimis) pagalbos dydžio. Jei pareiškėjui ar asociacijos nariui, kai pareiškėjas yra asociacija, suteikus apskaičiuotą nereikšmingos (de minimis) pagalbos dydį būtų viršijama bendra leistina nereikšmingos (de minimis) pagalbos suma, negali būti suteikiama net ta nereikšmingos (de minimis) pagalbos dalis, kuri šios sumos neviršija.

32. Sekretoriatas, įvertinęs prašymus arba paraiškas pagal šių taisyklių 30 punkte nustatytus kriterijus, taip pat duomenų patikslinimo dokumentus, jei buvo siųstas paklausimas, parengia paraiškų ir prašymų vertinimo rezultatų suvestines, kurias pateikia svarstyti Tautinio paveldo veiklos projektų ir prašymų vertinimo komitetui (toliau – Komitetas), kurio sudėtis tvirtinama žemės ūkio ministro įsakymu. Komitetas, įvertinęs Sekretoriato pateiktą informaciją ir prašomų finansuoti išlaidų pagrįstumą, taip pat atsižvelgdamas į pareiškėjams taikomus pirmumo kriterijus, nustatytus taisyklių 14 punkte, ir į tautinio paveldo išsaugojimo priemonėms finansuoti einamaisiais metais skirtas lėšas, gali skirti visą paraiškoje nurodytą sumą, mažesnę, nei nurodyta paraiškoje, sumą arba siūlyti pagalbos neskirti. Tais atvejais, kai prašomą sumą projektui įgyvendinti siūloma sumažinti, pareiškėjas pateikia patikslintą paraišką. Patikslinta paraiška pakartotinai gali būti teikiama ir elektroniniu būdų (PDF formatu).

33. Galutinį sprendimą dėl lėšų skyrimo pagal pateiktas paraiškas ir prašymus, remdamasis Komiteto posėdžio protokolu, priima ministerija. Apie priimtą sprendimą neskirti lėšų Sekretoriatas pareiškėjus informuoja raštu. Ministerijai priėmus sprendimą dėl lėšų skyrimo pareiškėjui taisyklių 5.2 5.3 ir (ar) 5.4 papunktyje nurodytoms veikloms finansuoti, pareiškėjas tampa projekto vykdytoju.

34. Sekretoriatas, vadovaudamasis Suteiktos valstybės pagalbos registravimo taisyklėmis, per 3 darbo dienas nuo sprendimo priėmimo pateikia Suteiktos valstybės pagalbos registrui informaciją apie projekto vykdytojams ir prašymus pateikusiems pareiškėjams suteiktą pagalbą.

35. Sekretoriatas per 5 darbo dienas nuo galutinio sprendimo priėmimo informuoja projekto vykdytojus ir prašymus pateikusius pareiškėjus, dėl kurių priimtas sprendimas skirti lėšas A kategorijos tautinio paveldo produktų pripažinimo išlaidoms apmokėti, kad jiems suteikiama nereikšminga (de minimis) pagalba, nurodo nereikšmingos (de minimis) pagalbos dydį, pateikia aiškią nuorodą į reglamentą (ES) Nr. 1407/2013 nurodydamas jų skelbimo Europos Sąjungos oficialiajame leidinyje numerį. Jei projekto vykdytojas yra asociacija, ji pagal šio taisyklių punkto nuostatas informuoja savo narius apie jiems suteiktą nereikšmingą (de minimis) pagalbą.

36. Sekretoriatas žemės ūkio ministerijos kanclerio potvarkiu patvirtintą sprendimą dėl pagalbos skyrimo pareiškėjams A kategorijos tautinio paveldo produktų pripažinimo išlaidoms apmokėti, jų prašymus ir išlaidų pagrindimo dokumentus pateikia ministerijos padaliniui, atsakingam už buhalterinę apskaitą. Ministerijos padalinys, atsakingas už buhalterinę apskaitą, rengia mokėjimo paraiškas Lietuvos Respublikos finansų ministerijos Valstybės iždo departamentui dėl lėšų pervedimo pagalbos gavėjams A kategorijos tautinio paveldo produktų pripažinimo išlaidoms kompensuoti.

37. Žemės ūkio ministerijos kanclerio potvarkiu patvirtintas sprendimas dėl lėšų skyrimo taisyklių 5.2, 5.3 ir (ar) 5.4 papunktyje nurodytoms veikloms finansuoti, Komiteto posėdžių protokolai, taisyklių 26 punkte nurodytų dokumentų ir, jei buvo siųstas paklausimas, jų patikslinimo dokumentų kopijos yra perduodami Nacionalinės mokėjimo agentūros prie Žemės ūkio ministerijos (toliau – Agentūra) už valstybės pagalbą atsakingam padaliniui elektroniniu paštu ir raštu ministerijos nustatyta tvarka.

38. Agentūra, išmokėdama lėšas pagalbos gavėjams, taiko išlaidų kompensavimo su avanso mokėjimu būdą.

39. Gavusi taisyklių 37 punkte nurodytus dokumentus, Agentūra projekto vykdytojui avansu perveda 30 proc. (išskyrus projektus, įgyvendinamus nuo lapkričio 1 d., projekto vykdytojui avansu pervedama 100 proc.) sprendime dėl lėšų skyrimo numatytos pagalbos sumos, jei sprendime nenumatyta kitaip.

40. Darant išlaidas galimas iki 20 proc. nukrypimas pagal atskiras išlaidų rūšis, neviršijant bendros paraiškoje ir žemės ūkio ministerijos kanclerio potvarkiu patvirtintame sprendime dėl lėšų skyrimo numatytos sumos. Paraiškos pakeitimas dėl didesnio kaip 20 proc. nukrypimo pagal atskiras išlaidų rūšis, kurioms buvo pritarta skirti lėšas ir nustatyta paraiškoje, negalimas. Išlaidų nukrypimas pagal išlaidų rūšis daugiau kaip 20 proc. ir išlaidos, nenumatytos taisyklėse ir paraiškoje, nefinansuojamos.

41. Projektas turi būti įgyvendintas ir už jį atsiskaityta ne vėliau kaip iki einamųjų metų lapkričio 15 dienos (išskyrus projektus, įgyvendinamus nuo lapkričio 1 d., šių projektų vykdytojai atsiskaito už patirtas išlaidas ne vėliau kaip iki einamųjų metų gruodžio 30 d.). Už patirtas išlaidas atsiskaitoma pateikiant Agentūrai išlaidų pagrindimo suvestinę, kurios forma tvirtinama Agentūros nustatyta tvarka. Kartu su išlaidų pagrindimo suvestine teikiama:

41.1. išlaidų pagrindimo ir išlaidų apmokėjimo įrodymo dokumentų kopijos;

41.2. ataskaita apie projekto programos ir vertinimo kriterijų įvykdymo rezultatus;

41.3. jei organizuojami tradicinių amatų edukaciniai užsiėmimai, pateikiami dalyvių pasirašyti sąrašai arba patvirtintos jų kopijos (nurodomas dalyvių vardas, pavardė, užsiėmimas, darbovietė, telefonas). Organizuojant tarptautinius renginius ar dalyvavimą juose būtina pateikti galutinių pagalbos gavėjų sąrašą;

41.4. jei demonstruojamas tradicinis amatas parodoje, mugėje ir (ar) kitame viešajame renginyje, pateikiamas dokumentas, kuriuo patvirtinamas tradicinio amato demonstravimas, nurodant jį demonstravusį tradicinį amatininką ir demonstravimo trukmę.

42. Dėl objektyvių priežasčių pagrindimo suvestinės ir pridedamų dokumentų pateikimo terminas gali būti pratęstas. Šiuo atveju pagalbos gavėjas iki taisyklių 41 punkte nustatyto termino turi pateikti Agentūrai prašymą dėl išlaidų pagrindimo suvestinės ir pridedamų dokumentų pateikimo termino pratęsimo, jį pagrindžiant nuo pagalbos gavėjo nepriklausančių aplinkybių atsiradimu. Jei Agentūra prašymui dėl išlaidų pagrindimo suvestinės ir pridedamų dokumentų pateikimo termino pratęsimo pritaria, apie tai ji informuoja pagalbos gavėją raštu. Jei Agentūra nepritaria prašymui, apie tai pagalbos gavėją informuoja raštu, nurodydama priežastis.

43. Agentūra, teigiamai įvertinusi išlaidų pagrindimo suvestinę ir prie jos pridedamus dokumentus, išmoka likusią pagalbos dalį, išskyrus atvejus, kuomet projektas įgyvendinamas nuo lapkričio 1 d.

44. Agentūra lėšas projekto vykdytojams išmoka Bendrųjų administravimo taisyklių nustatyta tvarka.

45. Jeigu vertinant išlaidų pagrindimo suvestinę ir prie jos pridedamus dokumentus kyla neaiškumų ar paaiškėja, kad nepateikti visi privalomi dokumentai, projekto vykdytojui siunčiamas paklausimas, kuriame nurodomas terminas, per kurį projekto vykdytojas turi trūkstamus dokumentus ir (arba) patikslintus duomenis pateikti. Informacijos ir (arba) dokumentų pateikimo terminas gali būti pratęstas gavus projekto vykdytojo rašytinį prašymą ir paaiškinimą dėl termino pratęsimo. Jei projekto vykdytojas per nustatytą terminą nepateikia trūkstamos informacijos ir (arba) dokumentų, išlaidų pagrindimo suvestinė ir prie jos pridedami dokumentai baigiami vertinti pagal turimus duomenis.

46. Jei Agentūra nustato, kad išlaidų pagrindimo suvestinėje nurodytų tinkamų finansuoti išlaidų suma mažesnė už avansu pervestą lėšų sumą, projekto vykdytojas privalo grąžinti atitinkamą išmokėto avanso dalį.

47. Pažeidimai nustatomi ir grąžintinos lėšos administruojamos Bendrųjų administravimo taisyklių nustatyta tvarka.

48. Ataskaitų teikimas ministerijai vykdomas Bendrųjų administravimo taisyklių nustatyta tvarka ir terminais. Ministerijos prašymu Agentūra turi pateikti informaciją apie lėšų išmokėjimą ir (ar) kitą nurodytą informaciją.

VI. LĖŠŲ PANAUDOJIMO KONTROLĖ IR ATSAKOMYBĖ

49. Už skirtų lėšų panaudojimą atsako projekto vykdytojas.

50. Prireikus Agentūra nustatyta tvarka atlieka užsakomąją patikrą vietoje. Projekto vykdytojas privalo leisti Agentūros Kontrolės departamento ar kitiems kompetentingiems tarnautojams atlikti patikras.

51. Ministerija Tautinio paveldo objektų atitikties tradicijai ir tradicinių amatų meistrų patikros tvarkos aprašo, patvirtinto 2010 m. kovo 25 d. Lietuvos Respublikos žemės ūkio ministro įsakymu Nr. 3D-270 „Dėl Tautinio paveldo objektų atitikties tradicijai ir tradicinių amatų meistrų patikros tvarkos aprašo patvirtinimo“, nustatyta tvarka atlieka patikrą vietoje.

52. Už teikiamų duomenų teisingumą atsako juos pateikęs pareiškėjas ir (ar) projekto vykdytojas. Projekto vykdytojas privalo ne trumpiau kaip 5 metus nuo paraiškos pateikimo saugoti visą su paraiška ir vykdomu projektu susijusią medžiagą ir dokumentus.

__________________________

Tautinio paveldo veiklos finansavimo taisyklių

1 priedas

(Paraiškos gauti lėšas pagal Tautinio paveldo veiklos finansavimo taisykles forma)

______________________________

(pareiškėjo pavadinimas)

Lietuvos Respublikos

žemės ūkio ministerijai

PARAIŠKA GAUTI LĖŠAS PAGAL TAUTINIO PAVELDO VEIKLOS FINANSAVIMO TAISYKLES

_______________ Nr. _____________

(data)

1. PAREIŠKĖJO DUOMENYS

Rekvizitai	Pareiškėjo pavadinimas

Teisinė forma

Įmonės ar asmens kodas

Vadovo vardas, pavardė, tel. Nr.

Finansininko vardas, pavardė, tel. Nr.

Adresas: gatvė, namo numeris, pašto indeksas, vietovė

Tel. Nr.

Fakso Nr.

El. p. adresas

Banko pavadinimas

Banko kodas

Sąskaitos numeris
Pažymėti tinkamą	□ PVM mokėtojas Jei taip, nurodykite PVM mokėtojo kodą: ______________ □ ne PVM mokėtojas

Jei PVM mokėtojas: Patvirtinu, kad priemonė, kuriai organizuoti prašoma lėšų, nėra ekonominė veikla ir už šiai veiklai organizuoti įsigytas prekes ir paslaugas negalėsiu susigrąžinti PVM	Taip □ Ne □
Pirmą kartą teikiu paraišką gauti lėšas pagal Tautinio paveldo veiklos finansavimo taisykles	Taip □ Ne □
Teikiu paraišką populiarinti ne maisto gamybos produktus	Taip □ Ne □

Teikiu paraišką dalyvauti ir reprezentuoti Lietuvą užsienio šalyse organizuojamuose renginiuose	Taip □ Ne □

Daugiau prisidedu nuosavomis lėšomis	Taip □ Ne □

Teikiu paraišką dalyvauti ilgą tradiciją turinčiuose, Lietuvos Respublikos mastu rengiamuose renginiuose	Taip □ Ne □

Teikiame paraišką kaip asociacija, vienijanti _____ narių, kurie moka asociacijos nario mokestį.	Taip □ Ne □

2. INFORMACIJA APIE PROJEKTĄ

2.1. Projekto pavadinimas

2.2. Trumpas projekto aprašymas, tikslai, uždaviniai, dalyviai, vieta ir numatomi rezultatai

Bendra projekto vertė su PVM, Lt
Bendra tinkamų finansuoti išlaidų suma su PVM / be PVM, Lt (kas reikalinga, pabraukti)
Prašoma lėšų suma, su PVM / be PVM, Lt (kas reikalinga, pabraukti)
Pagalbos dydis, proc.
Planuojama projekto įgyvendinimo pradžia	20_______________d.
Planuojama projekto įgyvendinimo pabaiga	20_______________d.

3. PROJEKTO TINKAMŲ FINANSUOTI IŠLAIDŲ SĄRAŠO PAVYZDYS

Eil. Nr.	Išlaidų rūšių pavadinimai (pagal Tautinio paveldo veiklos finansavimo taisyklių 6 punkte nurodytas tinkamas finansuoti išlaidas)	Suma be PVM, Lt	PVM, Lt	Bendra suma su PVM, Lt	Pagalbos dydis, proc.	Pagalbos suma nuo sumos be PVM/ su PVM (kas reikalinga, pabraukti)	Išlaidų pagrindimas
Iš viso:	x	x

PRIDEDAMA:

1. Projekto tinkamų finansuoti išlaidų sąrašas.

2. Tautinio paveldo produkto (-ų), tradicinių amatų mokymo programos, tradicinės mugės sertifikato (-ų) ir (arba) tradicinių amatų meistro pažymėjimo kopija (-os).

3. Pareiškėjo nuostatų (įstatų) ar kito veiklą reglamentuojančio dokumento kopija (juridiniams asmenims).

4. Parodos, mugės ar kito viešojo renginio programa, kurioje nurodoma vieta, laikas, projekto vertinimo kriterijai (jei organizuojama paroda, mugė ar kiti viešieji renginiai).

5. Tautinio paveldo produktus populiarinančio leidinio aprašymas, kuriame nurodomas turinys, tiražas, paskirstymo planas, spaudos lankai, popieriaus rūšis (jei leidžiamas leidinys).

6. Galutinių pagalbos gavėjų sąrašas (jei pareiškėjas yra asociacija).

7. Dokumentai ir (ar) informacija, pagrindžiantys pareiškėjo atitiktį pirmumo kriterijams (jei pareiškėjas atitinka pirmumo kriterijus).

PAREIŠKĖJO DEKLARACIJA

Aš, toliau pasirašęs, patvirtinu, kad:

1. Šioje paraiškoje ir prie jos pridėtuose dokumentuose pateikta informacija yra teisinga.

2. Nesu laikomas netinkamu pareiškėju pagal Tautinio paveldo veiklos finansavimo taisyklių (toliau – taisyklės) IV skyrių.

3. Nurodyta atsiskaitomoji sąskaita priklauso man ir prisiimu visą atsakomybę dėl nuostolių, kurie gali atsirasti klaidingai nurodžius sąskaitos numerį.

4. Esu susipažinęs su taisyklių reikalavimais ir įsipareigoju:

4.1. šių taisyklių sąlygas vykdysiu tiksliai, nepažeisdamas Lietuvos Respublikos įstatymų ir kitų teisės aktų;

4.2. gavęs Nacionalinės mokėjimo agentūros prie Žemės ūkio ministerijos (toliau – Agentūra) reikalavimą (raštą, pranešimą) dėl pagalbos avanso (jo dalies) ar pagalbos (jos dalies) ir (arba) pagalbos permokėto avanso ar permokėtos pagalbos grąžinimo, per reikalavime nurodytą terminą grąžinsiu Agentūrai išmokėtą pagalbos avansą (jo dalį) arba pagalbą (jos dalį), ir (arba) permokėtą pagalbos avansą ar pagalbą;

4.3. teiksiu teisingą ir tikslią informaciją ir (arba) dokumentus, žodinius ir (arba) rašytinius paaiškinimus, susijusius su taisyklių 5 punkte numatytų veiklų vykdymu, nustatytais terminais;

4.4. bendradarbiausiu su projekto įgyvendinimą kontroliuojančiais asmenimis, teiksiu jiems visą prašomą informaciją, leisiu atlikti patikras vietoje, sudarysiu sąlygas susipažinti su projekto įgyvendinimu susijusiais dokumentais;

4.5. nesu gavęs ir nesieksiu paramos ar pagalbos iš kitų nacionalinių ir ES programų išlaidoms, numatytoms paraiškoje, finansuoti;

4.6. nesu susijęs su kitomis įmonėmis kaip apibrėžta reglamento (ES) Nr. 1407/2013 2 straipsnio 2 dalyje, o jeigu esu susijęs, pateikiu dokumentus, patvirtinanačius ryšius su kitomis įmonėmis;

4.7. ne trumpiau kaip 5 metus nuo paraiškos pateikimo saugosiu visą su paraiška ir vykdomu projektu susijusią medžiagą ir dokumentus;

4.8. nesieksiu susigrąžinti PVM iš valstybės biudžeto, jei PVM pripažinta tinkama finansuoti išlaida;

4.9. per 3 metų laikotarpį nuo Žemės ūkio ministerijos kanclerio potvarkiu patvirtinto sprendimo dėl lėšų skyrimo įsigaliojimo dienos už pagalbos lėšas įsigytos įrangos ar turto neparduosiu ar kitaip neperleisiu tretiesiems asmenims;

4.10. iki taisyklėse nurodytos datos ir taisyklėse nustatytomis sąlygomis įgyvendinsiu projektą ir pateiksiu Agentūrai išlaidų pagrindimo suvestinę ir pridedamus dokumentus.

5. Esu įvykdęs visus mokestinius įsipareigojimus pagal Lietuvos Respublikos teisės aktų nuostatas.

6. Nesu skolingas Valstybiniam socialinio draudimo fondui.

7. Nėra iškeltos bylos dėl bankroto, nesu likviduojamas.

8. Žinau, kad paraiška gali būti atmesta, jeigu joje pateikti ne visi prašomi duomenys (įskaitant šią deklaraciją).

9. Sutinku, kad informacija apie mano pateiktą paraišką, nurodant pareiškėjo pavadinimą, projekto pavadinimą, paraiškos registracijos kodą, prašomą ir gautą pagalbos sumą, būtų viešinama visuomenės informavimo tikslais, taip pat gali būti perduota audito ir tyrimų institucijoms siekiant apsaugoti ES ir Lietuvos Respublikos interesus.

10. Patvirtinu, kad ženklinu ir įsipareigoju ženklinti tautinio paveldo produktus tautinio paveldo produkto ženklu Tautinio paveldo produktų ženklų naudojimo tvarkos aprašo, patvirtinto žemės ūkio ministro 2008 m. gruodžio 17 d. įsakymu Nr. 3D-691 „Dėl tautinio paveldo produktų ženklų naudojimo tvarkos aprašo patvirtinimo“, nustatyta tvarka (taikoma tuo atveju, kai prašoma lėšų taisyklių 5.2 papunktyje nurodytai veiklai finansuoti)

11. Įsipareigoju, kad tautinio paveldo produktai sudarytų ne mažesnę kaip du trečdaliai visų viešuosiuose renginiuose pristatomų, demonstruojamų ir (ar) realizuojamų ir (ar) realizavimo vietose realizuojamų produktų asortimento dalį (taikoma tuo atveju, kai pagalbos prašoma tautinio paveldo produktams pristatyti, realizuoti ir (ar) tradiciniams amatams demonstruoti parodose, mugėse ir (ar) kituose viešuosiuose renginiuose ir (ar) tautinio paveldo produktams realizuoti realizavimo vietose).

12. Įsipareigoju, kad paraišką įsigyti tradicinę aprangą, skirtą pristatyti tautinio paveldo produktus, teikiu pirmą kartą arba ne anksčiau kaip 5 metai nuo paskutinio paraiškos teikimo šiai aprangai įsigyti.

13. Įsipareigoju, kad paraišką įsigyti stendą ir (ar) prekybinę palapinę, teikiu pirmą kartą arba ne anksčiau kaip 5 metai nuo paskutinio paraiškos teikimo stendui ir (ar) prekybinei palapinei įsigyti.

14. Sutinku, kad paraiškoje ir kituose Agentūrai teikiamuose dokumentuose esantys mano asmens ir kiti duomenys ir (arba) juridinio asmens, kuriam aš atstovauju, duomenys būtų apdorojami ir saugomi paramos priemonių administravimo informacinėse sistemose ir kad Agentūra gautų mano asmens ir kitus duomenis ir (arba) juridinio asmens, kuriam aš atstovauju, duomenis iš kitų juridinių asmenų, registrų ar duomenų bazių pagalbos administravimo klausimais.

16. Užtikrinu, kad asociacijos nariai, kurie gautų pagalbą, yra tinkami pareiškėjai pagal III skyriaus nuostatas (taikoma tuo atveju, kai pareiškėjas yra asociacija).

___________________________________ (pareiškėjo, jo vadovo ar įgalioto asmens pareigų pavadinimas)	___________ (parašas)	_______________ (vardas ir pavardė)

Tautinio paveldo veiklos finansavimo taisyklių

2 priedas

(Prašymo dėl kuriamo A kategorijos tautinio paveldo produkto pripažinimo išlaidų apmokėjimo forma)

______________________________

(vardas, pavardė)

(asmens kodas, adresas, tel., sertifikato Nr., išdavimo data)

Lietuvos Respublikos

žemės ūkio ministerijai

PRAŠYMAS

DĖL KURIAMO A KATEGORIJOS TAUTINIO PAVELDO PRODUKTO PRIPAŽINIMO IŠLAIDŲ APMOKĖJIMO

_______________

(data)

Prašau apmokėti kuriamo A kategorijos tautinio paveldo produkto pripažinimo išlaidas ____________________________Lt, pervedant į sąskaitą Nr. ________________________________ banke____________________ .

Patvirtinu, kad:

1. Nesu laikomas netinkamu pareiškėju pagal Tautinio paveldo veiklos finansavimo taisyklių IV skyrių;

2. Nurodyta atsiskaitomoji sąskaita priklauso man ir prisiimu visą atsakomybę dėl nuostolių, kurie gali atsirasti klaidingai nurodžius sąskaitos numerį.

PRIDEDAMA (pridedamus pažymėti):

□ A kategorijos tautinio paveldo produkto sertifikato (-ų) kopija (-os).

□ Apmokėjimo patvirtinimo dokumentas.

___________ (parašas)	_______________ (vardas ir pavardė)